E-gazdaságban élen Nagy-Britannia - mfor.hu
Internetalapú üzleti tevékenység folytatására leginkább Nagy-Britanniát tartják alkalmasnak európai gazdasági vezetők. Letelepedési hely céljára viszont sokkal kevésbé tartják vonzónak a szigetországot -- derül ki egy friss felmérésből.
A tavaly év végén megkérdezett másfél ezernyi nagyvállalati menedzser mintegy harmada vélekedett úgy, hogy Európában Nagy-Britannia vezeti a mezőnyt az e-gazdaság feltételeinek megteremtésében. A TNS-Harris cég által végzett felmérés során a válaszadók 27 százaléka tartotta Németországot a legalkalmasabbnak a hálózati alapú üzleti tevékenységre. Franciaország harmadikként mindössze 9 százalékos támogatottságot tudhat magáénak.
Az internetalapú üzleti tevékenységet a megkérdezettek 20 százaléka hozta összefüggésbe a szeszély vagy a hóbort hatásával. További 20 százalék vélte úgy, hogy a hálózat átalakítja a létező üzleti modelleket. A válaszadók meglehetősen magas, 50 százalékos aránya vélekedett úgy, hogy a hálózati adatforgalom biztonsági fogyatékosságai veszélyt jelentenek az üzletvitelükre. Tizenöt százalékuk az interneten cégükről terjedő hamis információt tartja különösen károsnak -- számol be a Financial Times.
A brit menedzserek körében jóval magasabb azok aránya, akik szenvednek a munkahelyi rivalizálástól és intrikáktól, az emiatti stressztől. Ezt részben arra is visszavezetik, hogy körükben a naponta kapott elektronikus levelek átlagos száma eléri a 31-et, szemben a minta egészében kimutatott 27-es átlaggal. Tovább rontja Nagy-Britannia megítélését, hogy a nyugdíjba vonulás kedvenc célországaként csak a kilencedik helyre szorult.
Arra a kérdésre, hogy a saját országán kívül ki hol szeretné tölteni aktív pályája utáni éveit, a legtöbben Franciaországot jelölték meg. Utána következik Olaszország, Spanyolország, az USA, Ausztrália, Svájc, Portugália és Kanada. A sajátjuk utáni második legvonzóbb állampolgárságnak -- a megadott sorrendben - az amerikait, a franciát, a svájcit és az olaszt jelölték meg a válaszadásra vállalkozó vezető európai üzletemberek.